
RĪGAS BASKETBOLA SKOLA
Krišjāņa Barona iela 107, Rīga, LV-1012, tālrunis 67474565, e‑pasts: bskriga@riga.lv

IEKŠĒJIE NOTEIKUMI

Rīgā

	29.10.2026.
	
	Nr. SPSBR-26-7-nts




Rīgas Basketbola skolas sporta kompleksu iekšējās kārtības noteikumi


I. Vispārīgie noteikumi
1. Šie Rīgas Basketbola skolas (turpmāk – Skola) sporta kompleksu (turpmāk – Komplekss) un to pieguļošo teritoriju izmantošanas un apmeklēšanas noteikumi (turpmāk – Noteikumi) nosaka iekšējo kārtību sekojošos Skolas apsaimniekotajos Kompleksos:
1.1. [bookmark: _Hlk244082364]sporta komplekss „Daugavas sporta nams” – Krišjāņa Barons iela 107, Rīga;
1.2. sporta centrs Kr. Barona 97C – Krišjāņa Barona iela 97C, Rīga;
1.3. sporta komplekss „Jugla” – Juglas iela 16, Rīga.
2. Noteikumi ir saistoši visiem Kompleksu nomniekiem, darbiniekiem un apmeklētājiem neatkarīgi no vecuma un dzimuma.
3. Noteikumi ir pieejami Kompleksu foajē un tīmekļa vietnē: www.basketbolaskola.lv.
4. Apmeklētājiem ir pienākums iepazīties ar Noteikumiem pirms Skolas Kompleksu apmeklēšanas.
5. Nepilngadīga apmeklētāja likumiskajam pārstāvim ir pienākums nodrošināt, ka nepilngadīgais apmeklētājs iepazīstas ar Noteikumiem un tos ievēro.
6. Kārtības uzraudzību telpās un pieguļošajās teritorijās veic Kompleksu darbinieki, apmeklētājam jāievēro darbinieku norādījumi.
7. Skola neuzņemas atbildību par apmeklētājam radītajiem zaudējumiem negadījumu, gūto traumu un citu iemeslu dēļ, kas radušies Kompleksu apmeklētāja nevērības vai šo Noteikumu neievērošanas rezultātā.

II. Kompleksu darba laiks
8. Kompleksiem noteikts šāds darba laiks:
8.1. sporta komplekss „Daugavas sporta nams”:
8.1.1. baseina puse – darbdienās no plkst.7.15 līdz 22.15, brīvdienās no plkst.8.00 līdz 20.00;
8.1.2. zāles puse – atbilstoši nodarbību grafikam (parasti no plkst.7.00 līdz 23:00);
8.2. sporta centrs Kr. Barona 97C – atbilstoši nodarbību grafikam (parasti darbdienās no plkst.6.30 līdz 22:30, brīvdienās no plkst.8.00 līdz 21.00);
8.3. sporta komplekss „Jugla” – atbilstoši nodarbību grafikam (parasti no plkst.7.00 līdz 23:00).
9. Atsevišķu sporta zāļu, peldbaseinu vai citu objektu darba laiks dažādās dienās var tikt noteikts citāds, par to informācija pieejama Skolas tīmekļvietnē un uz vietas Kompleksos.
10. Skolas administrācijas darba laiks ir darbdienās no plkst.8.30 līdz 17.00.

III. Kompleksu vispārīgie izmantošanas nosacījumi
11. Kompleksos aizliegts:
11.1. piegružot telpas un piegulošo teritoriju;
11.2. ievest dzīvniekus;
11.3. iebraukt ar velosipēdiem, skrituļslidām vai citiem braucamrīkiem, izņemot bērnu ratiņus un ratiņkrēslus;
11.4. ienākt apmeklētājiem ar akūtiem saslimšanas simptomiem (paaugstināta temperatūra, drudzis u.c.). 
11.5. lietot un ienest alkoholiskos dzērienus, kā arī narkotiskās, psihotropās, toksiskās vielas un atrasties Kompleksos esot šo vielu ietekmē;
11.6. smēķēt un ienest cigaretes, tajā skaitā elektroniskās, saltus, IQOS, veipus u.c. Kompleksu telpās, kā arī ne tuvāk kā vismaz 10m no ieejām Kompleksos;
11.7. ienest ieročus, nažus vai citas asas lietas, sprāgstvielas, viegli uzliesmojošas un indīgas vielas, kā arī citus priekšmetus, kas var apdraudēt paša vai cita apmeklētāja veselību, drošību, dzīvību;
11.8. bojāt telpas, aprīkojumu, inventāru vai Kompleksu iekārtojumu;
11.9. līmēt līmlentes vai ar Skolas administrāciju nesaskaņotas uzlīmes, kā arī izvietot ar Skolas administrāciju nesaskaņotus plakātus, reklāmas;
11.10. traucēt citus apmeklētājus vai darbiniekus – morāli vai fiziski aizskart, kā arī necienīgi izturēties un uzvesties pretrunā ar sabiedrībā vispārpieņemtām uzvedības normām;
11.11. nodarboties ar jebkāda veida ar Skolas administrāciju nesaskaņotu tirdzniecību;
11.12. rīkot ekstrēmistiska, pretvalstiska, prettiesiska vai erotiska rakstura pasākumus, kā arī pasākumus, kas saistīti ar tabakas un alkohola reklāmu, patēriņu vai tirdzniecību;
11.13. izmantot evakuācijas izejas/ieejas, ja nav konstatēta ārkārtas situācija un nav nepieciešama vispārēja evakuācija;
11.14. atrasties telpās, kuras paredzētas tikai Kompleksa darbiniekiem un/vai sacensību (pasākuma) dalībniekiem;
11.15. sacensību vai pasākumu laikā traucēt tā norisi, tai skaitā arī radīt skaņas, skaņu vai gaismu efektus, kas traucē Kompleksa darbu vai pasākuma norisi.

IV. Sporta zāļu izmantošanas atsevišķie nosacījumi
12. Par šīs nodaļas nosacījumu ievērošanu ir atbildīgs sporta treneris vai sacensību (pasākuma) organizators.
13. Kompleksu sporta zāles: basketbola zāles, vispārējās fiziskās sagatavotības zāles, paukošanas zāli, horeogrāfijas zāli, mākslas vingrošanas zāli atļauts izmantot tikai atbilstoši noslēgtā līguma nosacījumiem ar tajā norādīto nodarbību grafiku – trenera vai citas atbildīgās personas uzraudzībā.
14. Saņemot un nododot telpu atslēgas – sporta trenerim vai atbildīgajai personai - jāparakstās žurnālā pie Skolas darbinieka par atslēgu saņemšanu/nodošanu.
15. Likumiskie pārstāvji vai citas pavadošas personas pavada bērnu līdz Kompleksa vestibilam un, ja nepieciešams, tur uzgaida līdz  nodarbības beigām. Lai ievērotu nepieciešamās higiēnas normas, sporta kompleksā „Jugla” likumiskiem pārstāvjiem un citām pavadošām personām ieeja ēkā atļauta tikai sacensību laikā vai, izņēmuma gadījumā, saskaņojot ar Kompleksa administrāciju un atbildīgo treneri.
16. Sporta zālēs atļauts ieiet tikai sporta maiņas apavos.
17. Nodarbību vai sacensību (pasākuma) dalībniekiem ģērbtuvēs atļauts uzturēties 15 minūtes pirms un 30 minūtes pēc nodarbības.
18. Nodarbību vai sacensību dalībniekiem, uzturoties ģērbtuvēs aizliegts laistīties ar dzērieniem, bojāt telpas (arī dušās un tualetes) vai tajā esošās lietas. Ģērbtuves pēc nodarbības jāatstāj tīras un kārtīgas.
19. Nodarbību vai sacensību(pasākuma) dalībnieks ir atbildīgs par savām mantām ģērbtuvēs. Nepieciešamības gadījumā var lūgt mantas vai lietas uzglabāt pie Kompleksa klientu apkalpošanas speciālista.
20. Treneris vai sacensību (pasākuma) organizators ir atbildīgs par nodarbību vai sacensību (pasākuma) norisi un drošību tajās. Ja to laikā iestājušies apstākļi, kuru ietekme var apdraudēt to dalībniekus vai apmeklētājus, trenerim vai organizatoram ir pienākums nekavējoties par to informēt Kompleksa darbiniekus un apturēt vai pārtraukt līdz laikam, kad tiek novērsts apdraudējums.
21. Sporta zālēs aizliegts:
21.1. kāpt ar kājām uz krēsliem, sēdēt uz galdiem;
21.2. lēkt no tribīnēm uz sporta laukuma vai mest priekšmetus no tribīnēm uz sporta laukuma;
21.3. patvaļīgi aiztikt sporta zāļu žalūzijas vai atvērt logus, šādu darbību jāsaskaņo ar Kompleksa darbiniekiem;
21.4. izšaut vai izmest uz sporta zāļu grīdas jebkāda veida priekšmetus (t.sk. konfeti papīrus) vai izliet šķidrumus.
22. Apmeklētāju pienākums – bez ierunām ievērot Kompleksu darbinieku vai organizatoru, tiesnešu aizrādījumus un prasības.

V. Trenažieru zāles apmeklēšanas atsevišķie nosacījumi
23. Vispārizglītojošo un sporta skolu izglītojamie trenažieru zāli apmeklē saskaņā ar Skolas administrācijas apstiprinātu grafiku tikai atbildīgā trenera klātbūtnē. Treneris iepazīstas ar Noteikumiem un ar parakstu apliecina, ka apņemas tos ievērot, iepazīstinās savus izglītojamos ar Noteikumiem un uzņemas atbildību par Noteikumu ievērošanu nodarbību laikā.
24. Uzsākot nodarbību, treneris personīgi saņem zāles atslēgu pie klientu apkalpošanas speciālista un parakstās žurnālā par saņemšanu. Beidzot nodarbību, treneris pārliecinās par kārtību, inventāra stāvokli, nodod atslēgu klientu apkalpošanas speciālistam un ar savu parakstu un ierakstu žurnālā apliecina, ka zāle un inventārs ir kārtībā. Konstatējot inventāra bojājumu, treneris informē klientu apkalpošanas speciālistu un izdara atbilstošu ierakstu žurnālā. 
25. Trenažieru zāli apmeklē tikai trenera klātbūtnē, apmeklētājiem jāievēro trenera norādījumi. 
26. Trenažieru zālē ir jāievēro higiēnas noteikumi, jātrenējas tikai sporta apģērbā, kaila ķermeņa saskarsmes vietās ar trenažieri, trenažierim jāuzsedz dvielis. Nepieciešamības gadījumā jānotīra aiz sevis trenažiera virsma.
27. Zālē jāierodas ar tīriem maiņas sporta apaviem. Skolu izglītojamiem, kuriem pirmā daļa treniņa notiek ārpus trenažieru zāles, maiņas apavi ir obligāti.
28. Katrs trenažieru zāles apmeklētājs personīgi atbild par savu veselības stāvokli. 
29. Ja treniņa laikā parādās nepatīkamas sāpes, galvas reiboņi, diskomforta sajūta, kā arī jebkura negadījuma, traumas, veselības bojājuma gadījumā apmeklētājam nekavējoties jāpārtrauc nodarbība un jāgriežas pēc palīdzības pie trenera vai Kompleksa veselības punktā. 
30. Pēc nodarbības izmantotais inventārs (hanteles, stieņus, ripas u.c.) jānoliek tam paredzētajā vietā.
31. Jāievēro drošība - nedrīkst mest hanteles, stieņus un ripas. Nedrīkst pārvietot grīdas seguma plāksnes. Trenažierus, hanteles, stieņus u.c. inventāru drīkst izmantot tikai tiem paredzētiem, atbilstošiem vingrinājumiem.
32. Vispārizglītojošo un sporta skolu izglītojamiem pārkāpjot Noteikumus, pirmās divas reizes skolai tiek izteikts rakstisks aizrādījums. Konstatējot trešo pārkāpumu, tiek pārtraukts līgums par trenažieru zāles izmantošanu.
33. Skola  neuzņemas atbildību par apmeklētājam radītajiem zaudējumiem negadījumu, gūto traumu un citu iemeslu, kas radušies trenažieru zāles apmeklētāja nevērības vai šo noteikumu neievērošanas rezultātā. 
34. Iegādājoties vienreizējo biļeti vai abonementu Daugavas sporta nama trenažieru zālē:
34.1. individuālais apmeklētājs ar to apliecina, ka ir iepazinies ar trenažieru zāles iekšējās kārtības noteikumiem un apņemas tos ievērot. Apmeklējot trenažieru zāli, vienreizējā biļete/abonements jāuzrāda un apmeklējuma laikā jāatstāj pie trenažieru zāles trenera;
34.2. līdz 16 gadu vecumam drīkst apmeklēt trenažieru zāli tikai kopā ar likumisko pārstāvi, pilngadīgajam apmeklētājam arī par sevi jāiegādājas vienreizējā biļete vai abonements;
34.3. apmeklētājam stingri jāievēro norādītais apmeklējuma laiks un abonementa derīguma termiņš. Neizmantotie abonementi/apmeklējumi netiek pārcelti/pagarināti un/vai kompensēti slimības un/vai citu iemeslu dēļ. Abonements ir paredzēts lietošanai vienai personai, nodot to citām personām aizliegts;
34.4. Skola neuzņemas atbildību par apmeklētājam radītajiem zaudējumiem negadījumu, gūto traumu un citu iemeslu, kas radušies trenažieru zāles apmeklētāja nevērības vai šo noteikumu neievērošanas rezultātā.

VI. Lielā peldbaseina apmeklēšanas atsevišķie nosacījumi
35. Nodarbības ilgums peldbaseinā ir 40 minūtes.
36. Peldbaseina apmeklētājiem jāievēro nodarbību grafikā paredzētie laiki, ģērbtuvēs atļauts uzturēties 15 minūtes pirms un 20 minūtes pēc nodarbības.
37. Personas, kuras nokavē nodarbību vairāk par 15 minūtēm, peldbaseinā netiek ielaistas.
38. Likumiskie pārstāvji un citas izglītojamos pavadošas personas, uzturas Kompleksa baseina puses vestibilā. Aizliegts uzturēties koridoros.
39. Visiem lielā peldbaseina apmeklētājiem:
39.1. virsdrēbes un ielas apavi (maisiņā) jānodod vestibila garderobē;
39.2. ģērbtuvēs, gaiteņos un citās koplietošanas telpās, apmeklētājiem jāievēro Kompleksa darbinieku (administratoru, klientu apkalpošanas speciālistu) norādījumi;
39.3. par ģērbtuves skapīšos atstātajām vērtslietām, naudu, dokumentiem un citām mantām Skola neatbild. Naudu, dokumentus, u.c. vērtslietas iespējams atstāt uzglabāšanai pie klientu apkalpošanas speciālista vai garderobē (foajē);
39.4. pirms peldbaseina apmeklējuma Kompleksa veselības punktā jāveic kāju pārbaude. Pastāvīgajiem peldbaseina apmeklētājiem kāju pārbaude jāveic reizi mēnesī;
39.5. apmeklētājiem, kuriem ir konjunktivīts, ādas slimības, vaļējas brūces/pārsēji, kuri var apdraudēt citu apmeklētāju veselību, baseinu apmeklēt aizliegts;
39.6. apmeklējot peldbaseina nodarbības nepieciešami personīgie mazgāšanās piederumi, peldkostīms, peldbikses un peldcepure. Peldbaseinā drīkst uzturēties tikai peldbiksēs, peldkostīmos un peldcepurē (obligāti);
39.7. pludmales šortos peldbaseinā uzturēties aizliegts;
39.8. pirms peldbaseina apmeklējuma, apmeklētājam ir jānomazgājas dušās bez peldkostīma;
39.9. peldbaseina apmeklējuma laikā apmeklētājam veselības problēmu un/vai citu jautājumu gadījumā jāvēršas pie dežūrējošā instruktora (glābēja) un/vai Kompleksa veselības punktā, vai pie jebkura Kompleksa darbinieka;
39.10. apmeklētāji drīkst izmantot tikai dežūrējošā instruktora (glābēja) vai grupu trenera norādīto celiņu;
39.11. apmeklētājiem un grupu treneriem jāievēro peldbaseina dežūrējošā instruktora(glābēja) norādījumi baseinā, saunā un dušās;
39.12. baseina vienā celiņā drīkst peldēt ne vairāk kā 12 personas;
39.13. ēst un ienest ēdienu peldbaseina, ģērbtuvju un dušas telpās ir aizliegts;
39.14. peldbaseinā, ģērbtuvēs un dušās aizliegts fotografēt, filmēt, veikt audio ierakstus bez Kompleksa administrācijas rakstiskas atļaujas;
39.15. nodarbību laikā peldbaseina tribīnēs nedrīkst uzturēties nepiederošas personas (pieļaujams gadījumā, ja ir rakstiski saskaņots ar Kompleksa administrāciju, kā arī atklātu nodarbību un sacensību laikā);
39.16. lēkšanas torņus (3, 5, 7 un 10m) drīkst izmantot tikai daiļlēkšanas izglītojamie (torņi ir slēgti, atslēgas pie daiļlēkšanas trenera);
39.17. pēc nodarbības izmantotais peldbaseina inventārs jānoliek tam paredzētajā vietā;
39.18. stingri jāievēro norādītais apmeklējuma laiks un abonementa derīguma termiņš. Par neapmeklētajām nodarbībām nauda netiek atgriezta.
40. Peldbaseinā aizliegts:
40.1. lēkt peldbaseinā no malām;
40.2. lēkt no starta paaugstinājumiem bez iepriekšējas sagatavotības;
40.3. nirt peldbaseinā (bez trenera norādījuma);
40.4. individuāli apmeklēt peldbaseinu specializētajā hidrotērpā, mono pleznās, kā arī izmantot niršanas inventāru;
40.5. peldēt vecākiem vienlaikus ar maziem bērniem (kuru peldētprasmes neatbilst prasībām);
40.6. ienest ēdienu;
40.7. spļaut uz grīdas vai ūdenī, kā arī kārtot dabiskās vajadzības ārpus tualetes telpām.
41. Vispārizglītojošo un sporta skolu apmeklētājiem jāievēro:
41.1. izglītojamiem peldbaseinu apmeklē saskaņā ar Kompleksa administrācijas apstiprinātu grafiku un izglītojamo sarakstu tikai atbildīgā pedagoga klātbūtnē un uzraudzībā. Pedagogs iepazīstas ar Noteikumiem un ar parakstu apliecina, ka apņemas tos ievērot, iepazīstināt izglītojamos ar šiem Noteikumiem un uzņemas atbildību par Noteikumu ievērošanu nodarbību laikā;
41.2. noslēdzot līgumu par peldbaseina izmantošanu, vispārizglītojošā vai sporta skola apņemas ievērot iekšējās kārtības noteikumus. Izglītojamiem pārkāpjot Noteikumus, pirmās divas reizes, skolai tiek izteikts rakstisks aizrādījums. Konstatējot trešo pārkāpumu, tiek pārtraukts peldbaseina izmantošanas līgums. Vispārizglītojošo un sporta skolu pedagogs atbild par izglītojamo uzvedību ģērbtuvēs, dušās un peldbaseinā, kā arī par nokļūšanu līdz peldbaseinam;
41.3. beidzot nodarbību, pedagogs pārliecinās par kārtību peldbaseinā, ģērbtuvēs un dušās, inventāra stāvokli, konstatējot inventāra bojājumu, pedagogs informē klientu apkalpošanas speciālistu.
42. Lielā peldbaseina saunas apmeklētājiem:
42.1. jāiegādājas biļete saunas apmeklējumam;
42.2. pirms saunas apmeklējuma obligāti jānoskalojas dušā;
42.3. aizliegts lietot pirts slotas un/vai ķermeņa kosmētiskos līdzekļus;
42.4. aizliegts liet ūdeni un/vai citus šķidrumus uz elektriskajām ierīcēm, kuras atrodas saunas telpā;
42.5. saunas apmeklējuma laikā apmeklētājam zem ķermeņa jāpaklāj dvielis. Ar kailu miesu sēdēt un/vai gulēt uz saunas lāvas aizliegts.

VII. Mazā peldētapmācības baseina apmeklēšanas atsevišķie nosacījumi
43. Visiem mazā peldētapmācības baseina apmeklētājiem:
43.1. virsdrēbes un ielas apavi (maisiņā) jānodod vestibila garderobē. Izglītojamo likumiskajiem pārstāvjiem vai citām pavadošām personām, kuras pavada apmeklētāju uz baseinu vai veselības punktu, jābūt maiņas apaviem. Bahilas drīkst izmantot tikai velkot uz zeķēm (bez ielas apaviem);
43.2. apmeklētājiem, kuriem ir konjunktivīts, ādas slimības, vaļējas brūces/pārsēji, kuri var apdraudēt citu apmeklētāju veselību, baseinu apmeklēt aizliegts;
43.3. personas, kuras nokavē nodarbību vairāk par 15 minūtēm, peldbaseinā netiek ielaistas;
43.4. peldbaseina apmeklētājiem Kompleksa veselības punktā vienu reizi mēnesī jāveic kāju pārbaude;
43.5. nodarbības ilgums peldbaseinā ir 40 minūtes;
43.6. jāievēro nodarbību grafikā paredzētie laiki, ģērbtuvēs atļauts uzturēties 15 minūtes pirms un 20 minūtes pēc nodarbības.
43.7. 2-4 gadus veci bērni ģērbtuvēs iedalās pēc pavadošās personas dzimuma, kura pavada bērnu un nodarbībām baseinā;
43.8. 5-9 gadus veci bērni ģērbtuvēs iedalās pēc bērna dzimuma - pavadošā persona pavada līdz dušām un atgriežas vestibilā. Aizliegts uzturēties koridoros vai ģērbtuvēs.;
43.9. apmeklējot peldbaseina nodarbības nepieciešami personīgie mazgāšanās piederumi, peldkostīms, peldbikses un peldcepure. Peldbaseinā drīkst uzturēties tikai peldčībās (atstājot tās uz baseina kāpnēm) vai basām kājām. Pludmales šortos peldbaseinā uzturēties aizliegts;
43.10. ēst un ienest ēdienu peldbaseina, dušu, ģērbtuvju telpās aizliegts;
43.11. pirms peldbaseina apmeklējuma apmeklētājam ir jānomazgājas dušās bez peldkostīma;
43.12. peldbaseinā drīkst iekāpt tikai pēc pedagoga norādījuma un trenera uzraudzībā. Apmeklētājiem jāievēro pedagoga norādījumi;
43.13. peldbaseinā jākāpj pa trepītēm. Lēkt uz galvas ūdenī vai nirt dziļumā bez trenera īpaša norādījuma aizliegts;
43.14. pēc nodarbības izmantotais peldbaseina inventārs jānoliek tam paredzētajā vietā;
43.15. vecāki vai citas pavadošas personas pavada bērnu līdz dušām (palīdz sagatavoties nodarbībai) un atgriežas Kompleksa vestibilā, līdz nodarbības beigām. Peldbaseinā var ieiet pēc trenera uzaicinājuma, kā arī gadījumos, kad notiek atklāta nodarbība;
43.16. peldbaseinā un ģērbtuvēs aizliegts fotografēt, filmēt, veikt audio ierakstus bez Kompleksa administrācijas rakstiskas atļaujas;
43.17. aizliegts spļaut uz grīdas vai ūdenī, kā arī kārtot dabiskās vajadzības ārpus tualetes telpām;
44. Vispārizglītojošā skolas:
44.1. noslēdzot līgumu par peldbaseina izmantošanu, apņemas ievērot šos Noteikumus. Skolu izglītojamiem pārkāpjot Noteikumus, pirmās divas reizes, skolai tiek izteikts rakstisks aizrādījums. Konstatējot trešo pārkāpumu, tiek pārtraukts peldbaseina izmantošanas līgums;
44.2. izglītojamiem reizi pusgadā Kompleksa veselības punktā jāveic kāju pārbaude;
44.3. izglītojamie peldbaseinu apmeklē saskaņā ar Kompleksa administrācijas apstiprinātu grafiku un izglītojamo sarakstu tikai atbildīgā pedagoga klātbūtnē. Skolu izglītojamos skolas nozīmētā atbildīgā persona sagaida vestibilā un visu grupu pavada līdz ģērbtuvei. Skolas nozīmētā atbildīgā persona atbild par izglītojamo uzvedību ģērbtuvēs, dušās un peldbaseinā.
44.4. Beidzot nodarbību, pedagogs un grupas atbildīgā persona pārliecinās par kārtību, inventāra stāvokli, konstatējot inventāra bojājumu, nekavējoties informē baseina klientu apkalpošanas speciālistu. 

VIII. Filmēšana un fotografēšana
45. Apmeklētājam atļauts fotografēt un filmēt nekomerciālā nolūkā, t.i. privātai lietošanai, tikai sacensību laikā, izņemot ģērbtuvēs, dušās un tualetēs, kur tas aizliegts jebkādā nolūkā. Fotografēt un filmēt komerciālā nolūkā atļauts to iepriekš saskaņojot ar Skolu.
46.  Apmeklētājs, neskatoties uz nolūku, kādā tas veic fotografēšanu un filmēšana, individuāli uzņemas atbildību par Datu aizsardzības regulas prasību ievērošanu.
47.  Apmeklētājam, fotografējot un filmējot, aizliegts aizskart personas datu neaizskaramību, kā arī traucēt citiem apmeklētājiem saņemt pakalpojumu.
48.  Apmeklētājam, pirms uzsākšanas fotografēt un filmēt, jāpārliecinās, ka kadrā tiek ietverti tikai apmeklētāji, kuri piekrituši, ka tiek veikta viņu fotografēšana un filmēšana.
49.  Apmeklētājam aizliegts filmēt un fotografēt apmeklētājus, kuri tam nav piekrituši, un pēc pirmā Kompleksa darbinieka vai apmeklētāja aizrādījuma fotografēšana un filmēšana jāpārtrauc, uzreiz dzēšot uzņemtos fotoattēlus un video. Ja apmeklētājs nepakļaujas minētajām prasībām, tad tam var tikt liegta turpmāka pakalpojuma saņemšana, izraidot to no telpas, kurā tas atrodas, neveicot samaksātās pakalpojuma maksas atmaksu.

IX. Videonovērošana un fizisko personu datu apstrāde.
50. Apmeklētāju drošības dēļ un Skolas leģitīmo interešu aizstāvēšanai Kompleksu telpās un pieguļošajās teritorijās tiek veikta videonovērošana.
51.  Skola iegūst un apstrādā fizisko personu datus saskaņā ar normatīvajiem aktiem un atbilstoši noteiktajai Skolas privātuma politikai, kas pieejama tīmekļa vietnē www.basketbolaskola.lv, vienīgi nolūkā nodrošināt apmeklētājam Skolas pakalpojumu saņemšanu atbilstoši Noteikumiem, Skolas leģitīmo interešu aizstāvēšanai un tos tālāk neapstrādā veidā, kas neatbilst norādītajiem mērķim. 

X. Citi noteikumi
52. Skola nav atbildīga par:
52.1. zaudējumiem, kaitējumiem un nelaimes gadījumiem, kas radušies apmeklētājam vai tā personīgajai mantai, apmeklējot Kompleksus, izmantojot pakalpojums, neievērojot Noteikumus, vai citam apmeklētājam neievērojot Noteikumus;
52.2. ģērbtuvēs un garderobēs atstātajām mantām, t.sk. bez uzraudzības atstātām vai aizmirstām apmeklētāja personīgajām mantām, kuru glabāšanu Skola nenodrošina. Apmeklētājs vērtīgas mantas var nodot pie klientu apkalpošanas speciālista, speciāli paredzētā mantu glabātuvē.
52.3. kompleksu telpās un teritorijā novietoto elektroskūteru, elektroskrejriteņu, velosipēdu, transportlīdzekļu un citu pārvietošanās līdzekļu drošību un apsardzi, kā arī tajos vai uz tiem esošām mantām.
53. Transporta iebraukšana/ novietošana pie sporta kompleksu ieejām atļauta tikai ar Skolas administrācijas izsniegtām caurlaidēm/atļaujām.
54. Sporta kompleksa „Jugla” izglītojamo likumiskajiem pārstāvjiem un citām izglītojamos pavadošām personām ieeja Kompleksa ēkā ir ierobežota – ieeja ēkā atļauta tikai sacensību laikā vai, izņēmuma gadījumos, saskaņojot apmeklējumu ar Kompleksa administrāciju un atbildīgo pedagogu.
55. Noteikumu neievērošanas gadījumā, Skola ir tiesīga anulēt apmeklētājam iegādāto pakalpojumu un aizliegt apmeklētājam turpmāk izmantot pakalpojumus. Konstatējot Kompleksu telpu vai inventāra bojājumus, apmeklētājam vai nepilngadīgā apmeklētāja likumiskajam pārstāvim ir pienākums atlīdzināt Skolai vai citam apmeklētājam radušos zaudējumus, ko apmeklētājs vai nepilngadīgais apmeklētājs ar savu rīcību ir nodarījis.
56. Uz sporta objektiem, kas nav minēti Noteikumos un tiek izmantoti tikai uz noslēgto līgumu pamata un nav pieejami individuāliem apmeklētājiem, attiecas Noteikumu I, II, III, VIII, IX, X un XI nodaļas prasības, kā arī līgumos iekļautie pienākumi un tiesības.

XI. Nobeiguma noteikumi
57. Noteikumi stājas spēkā 2026. gada 29.oktobrī.
58. Atzīt par spēku zaudējušus 12.02.2024. Noteikumus Nr. SPSBR-24-1-nts „Sporta centra Krišjāņa Barona 97c Trenažieru zāles iekšējās kārtības noteikumi”, ar 31.07.2014. rīkojumu Nr.SPSBR-14-264-rs apstiprinātos sporta kompleksa „Daugavas sporta nams” lielā un mazā peldbaseinu iekšējās kārtības noteikumus; ar 30.01.2014. rīkojumu Nr. SPSBR-14-35-rs apstiprinātos sporta kompleksa „Daugavas sporta nams” trenažieru zāles (pagrabstāvs) iekšējās kārtības noteikumus.

